Najtužniji komad zemlje u Americi
Više od 330 hiljada američkih vojnika sahranjeno je u Nacionalnom groblju. Njima, i aktivnim vojnicima, Amerikanci danas odaju počast.
Ovaj posljednji ponedjeljak u maju u Sjedinjenim Državama se obilježava kao Dan sjećanja. Praznik je posvećen sadašnjim aktivnim vojnicima i svim američkim vojnicima poginulim u ratovima. Ove godine se to dešava kada je broj američkih vojnika poginulih u Afganistanu premašio hiljadu. Mnogi od njih su sahranjeni na Nacionalnom groblju na domak Washingtona. Očekuje se da će povodom Dana sjećanja groblje posjetiti desetak hiljada ljudi. Ovdje su se prvo počeli sahranjivati poginuli u Američkom gradjanskom ratu. Sada je tu sahranjeno više od 330 hiljada vojnika. Na Dan sjećanja, kada se Amerikanci sjećaju poginulih, predsjednik i podpredsjednik tradicionalno polažu vijenac na Spomenik neznanom vojniku. Kaitlin Horst je glasnogovornica Uprave groblja: "Kao Amerikanci, mislim da imamo osjećaj ponosa, ponosa na našu zemlju, ponosa na ono za što se zalažemo, i takodjer ponosa na našu vojsku, na ono što su naši vojnici uradili kroz istoriju naše zemlje, da bi odbranili prava na slobodu koju danas smatramo tako dragocijenom." Više od 600 vojnika poginulih u ratovima u Iraku i Afganistanu sahranjeno je u dijelu groblja pod brojem 60, koji je nazvan "najtužnijim komadom zemlje u Americi". Taj dio su nedavno posjetili načelnik Generalštaba Američkih oružanih snaga Mike Mullan, zapovjednik američkih i NATO snaga u Afganistanu Stanley McChrystal i predsjednik Afganistana Hamid Karzai. Bila je to prva posjeta Hamida Karzaia nacionalnom groblju u Arlingtonu. Američke žrtve u devet godina dugom ratu u Afganistanu premašile su hiljadu, a polovina njih je poginula u posljednje dvije godine. Analitičari za nagli porast žrtava okrivljuju problematične izbore u Afganistanu i obnovljene aktivnosti Talibana koji se sukobljavaju sa povećanim brojem američkih vojnika odlučnih da preuzmu kontrolu pokrajina. Vojni lideri očekuju da se povećan nivo nasilja nastavi. Admiral Mike Mullen, načelnik General-štaba Oružanih snaga SAD kaže: "Rekao sam da očekujemo da će ovo biti teška godina. Sada, kao što znate, sezona uzgajanja opijuma je završena i oni se vraćaju svom oružju. Ovo je to vrijeme u godini. Prema tome, da će nivo nasilja rasti, uopće me ne iznenadjuje." General McChrystal kaže da je tokom posjete Arlingtonu, naišao na grob vojnika sa kojim je radio. "Svaka žrtva pogadja ljude, pogadja lidere, ali mnogo važnije, pogadja porodice, pogadja djecu, roditelje, supružnike, tako da je svako njih svetinja i mislim da mi to znamo." Bivši ministar vanjskih poslova Afganistana Abdullah Abdullah se prošle godine neuspješno nadmetao za predsjednika. On kaže da je ključ napuštanja Afganistana pridobijanje povjerenja afganistanskog naroda i objašnjene izlazne strategije: "Još uvijek postoji podrška, ali u isto vrijeme raste želja da se zna koliko će ona biti potrebna i kakva će biti rezultat." Tek onda će se Sekcija 60 u Nacionalnom groblju u Arlingtonu prestati širiti i povećavati broj posjetitelja u Danima sjećanja koji sljede.